KIRJALLINEN KYSYMYS E-3663/00 esittäjä(t): Piia-Noora Kauppi (PPE-DE) komissiolle. EU:n Valkoinen kirja -seminaari Pariisissa 5.‐7.10.2000.



Virallinen lehti nro 174 E , 19/06/2001 s. 0105 - 0106



KIRJALLINEN KYSYMYS E-3663/00 esittäjä(t): Piia-Noora Kauppi (PPE-DE) komissiolle (27. marraskuuta 2000) Aihe: EU:n Valkoinen kirja -seminaari Pariisissa 5.7.10.2000 Euroopan unionin komissio laati ensimmäistä nuorisopolitiikan Valkoista kirjaa. Aiheesta järjestettiin eurooppalaisten nuorten kuuleminen Pariisissa 5.7.10.2000. Pariisin tapaamisen järjestelyvastuussa olivat komissio ja Ranskan nuoriso- ja urheiluministeriö. Tapahtuman käytännön järjestelyt olivat lähteiden mukaan lähes kaoottiset. Hotellivaraukset pettivät täysin, monet delegaatiot joutuivat etsimään yömyöhällä omaa hotelliaan. Vaikka virallisissa puheenvuoroissa korostettiin jatkuvasti erityisryhmien huomioonottamista, ei esim. vammaisia tai erityisruokavalion omaavia ollut otettu mitenkään huomioon. Myös työryhmätilat olivat liian pienet, ja kaikille osallistujille ei riittänyt edes tuoleja. Isäntien oli alunperin tarkoitus huolehtia matkajärjestelyistä, mutta esim. suomalaisten osallistujien matkat joutui loppujen lopuksi lyhyellä varoitusajalla järjestämään suomalainen CIMO. Sunnuntailentojen ollessa täynnä, koko suomalaisdelegaatio joutui lähtemään kesken työryhmien raportoinnin lauantaina iltapäivällä. Miten Euroopan yhteisöjen komissio valmistautuu siihen, ettei Valkoisen kirjan jatkovalmisteluissa enää esiintyisi tällaisia järjestelyongelmia? Viviane Redingin komission puolesta antama vastaus (8. helmikuuta 2001) Komissio ja puheenjohtajavaltio Ranska olivat yhdessä vastuussa Pariisissa 5.7. lokakuuta 2000 pidetyn tapahtuman järjestämisestä. Tapahtumaan osallistui 650 henkilöä 31 eri maasta. Logistiikan osalta puheenjohtajavaltio Ranska oli vastuussa majoituksesta, aterioista, paikallisista kuljetuksista ja iltaohjelmasta. Komissio järjesti tulkkauksen ja valitsi ohjaajat, ja puheenjohtajan pyynnöstä se otti viime tingassa vastuulleen myös matkajärjestelyt. Joillakin delegaatioilla oli ongelmia majoituksen kanssa. Puheenjohtajavaltio Ranskan puolustukseksi on sanottava, että sopivanhintaisen ja -tasoisen majoituksen löytäminen Pariisista oli tuohon aikaan erittäin hankalaa. Puheenjohtaja näki myös paljon vaivaa ongelmien ratkaisemiseksi mahdollisimman nopeasti. On myönnettävä, että vammaisten tai erityisruokavaliota noudattavien henkilöiden tarpeisiin ei kiinnitetty riittävästi huomiota. Kyseessä oli kuitenkin suuri ja monitahoinen tapahtuma, mikä on osasyynä järjestelyjen puutteellisuuteen. Tapahtumapaikan tuli täyttää tiukat vaatimukset. Siellä oli oltava yli 10 ryhmätyötilaa, 650-paikkainen luentosali, tilaa ruokailuja varten, ja sen oli sijaittava majoituspaikkojen läheisyydessä. Lisäksi siellä oli oltava 40 tulkkikoppia, jotta voitiin taata tulkkaus yhteisön 11 viralliselle kielelle. Tapahtumapaikaksi valittu La Cité des Sciences et de l'Industrie oli Pariisin ainoa keskus, joka täytti edellä mainitut vaatimukset. Paikka tunnetaan laadustaan ja hyvästä varustelutasostaan, ja se soveltuu etenkin nuorille. Ryhmätyötilat oli järjestelty nuorten valintojen ja kielitaidon mukaan, mitä oli tiedusteltu ennen tapahtumaa. Jotkin nuorten itsensä toivomat viime hetken muutokset saattoivat vaikuttaa ryhmäkokoihin. Tämä aiheutti hetkellistä ahtautta joissakin tiloissa. Matkajärjestelyjen osalta komissio pyysi apua Nuoriso-ohjelmaan osallistuvilta kansallisilta toimistoilta. Lyhyestä varoitusajasta huolimatta toimistot vastasivat pyyntöön myönteisesti. Näinhän teki myös suomalainen CIMO. Komissio on tietoinen siitä, että myöhään tehdyt matkavaraukset saattoivat aiheuttaa haittaa Suomen delegaatiolle. Nuoria osallistuu myös muihin meneillään oleviin kuulemisiin, ja joitakin heistä on kutsuttu Uumajassa järjestettävään seminaariin, jossa esitellään eri kuulemistilaisuuksissa saavutettuja tuloksia. Pariisin tapahtuman yhteydessä ilmenneet ongelmat johtuivat suureksi osaksi siitä, että vastaavaa tapahtumaa ei ole järjestetty aikaisemmin. Komissio huolehtii yhdessä puheenjohtajavaltio Ruotsin kanssa, että ongelmat eivät toistu Uumajan seminaarin aikana.